যুবভারতীতে তাণ্ডবের নিন্দা মমতার! ক্ষমা চাইলেন মেসির কাছেও

ওয়েব ডেস্ক : লিওনেল মেসিকে (Lionel Messi) দেখতে সকাল সকাল হাজারো ভক্ত ভিড় জমিয়েছিলেন যুবভারতী ক্রীড়াঙ্গনে (Vivekananda Yuva Bharati Krirangan)। কিন্তু গ্যালারিতে বসে মেসি-দর্শনের সৌভাগ্য হয়নি দর্শকদের। তাতে ক্ষুব্ধ হয়ে যুবভারতীতে তাণ্ডব চালালেন বহু সমর্থক। প্রথমে উড়ে এল শয়ে শয়ে জলের বোতল। এমনকি চেয়ার ভাঙারও অভিযোগ উঠেছে সমর্থকদের বিরুদ্ধে। এমন পরিস্থিতি নিয়ে দর্শকদের কাছে ক্ষমা চাইলেন মুখ্যমন্ত্রী মমতা বন্দ্যোপাধ্যায় (Mamata Banerjee)। গোটা ঘটনায় অবসরপ্রাপ্ত বিচারপতি অসীম কুমার রায়ের নেতৃত্বে তদন্ত কমিটি গঠনের নির্দেশ দিয়েছেন তিনি। সঙ্গে আক্রমণ করেছেন আয়োজনদেরকেও।

মমতা সমাজমাদ্যমে লিখেছেন, ‘আজ সল্টলেক স্টেডিয়ামে যে অব্যবস্থাপনা দেখা গিয়েছে, তাতে আমি গভীরভাবে উদ্বিগ্ন এবং মর্মাহত। হাজার হাজার ক্রীড়াপ্রেমী-ভক্তদের সঙ্গে আমিও অনুষ্ঠানে যোগ দিতে স্টেডিয়ামে যাচ্ছিলাম। যাঁরা তাদের প্রিয় ফুটবলার লিওনেল মেসিকে এক ঝলক দেখার জন্য জড়ো হয়েছিলেন। দুর্ভাগ্যজনক ঘটনার জন্য আমি লিওনেল মেসির পাশাপাশি সমস্ত ক্রীড়াপ্রেমী এবং তাঁর ভক্তদের কাছে আন্তরিকভাবে ক্ষমা চাইছি।’

আরও খবর : মেসি আবেগে যুবভারতীতে বিশৃঙ্খলা! মমতার পদত্যাগ চাইলেন সুকান্ত

সঙ্গে তিনি লেখেন, ‘আমি বিচারপতি (অবসরপ্রাপ্ত) অসীম কুমার রায়ের নেতৃত্বে একটি তদন্ত কমিটি গঠন করছি। যার সদস্য হিসেবে থাকবেন মুখ্য সচিব এবং স্বরাষ্ট্র ও পার্বত্য বিষয়ক বিভাগের অতিরিক্ত মুখ্য সচিব। কমিটি এই ঘটনার বিস্তারিত তদন্ত করবে, দায়িত্ব নির্ধারণ করবে এবং ভবিষ্যতে এই ধরনের ঘটনা রোধে ব্যবস্থা গ্রহণের সুপারিশ করবে। আবারও, আমি সকল ক্রীড়াপ্রেমীদের কাছে আন্তরিকভাবে ক্ষমা চাইছি।’

প্রসঙ্গত, শুক্রবার গভীর রাতেই কলকাতায় (Kolkata) পা রাখেন মেসি। শনিবার সকালে নির্ধারিত সময়েই যুবভারতী স্টেডিয়ামে পৌঁছে যান মেসি। মাঠে ঢোকেন লুইস সুয়ারেজ এবং রডরিগো ডি’পলকে সঙ্গে নিয়ে। তবে মাঠ থেকে মেসি দর্শকদের দিকে হাত হাসিমুখে হাত নাড়িয়েছিলেন তা দেখতেই পাননি বহু দর্শক। তার পরেই রণক্ষেত্রের পরিস্থিতি তৈরি হয় যুবভারতী স্টেডিয়ামে। এর পরেই মাঠ ছাড়িন মেসি। অন্যদিকে এই অনুষ্ঠানে আসার কথা ছিল মুখ্যমন্ত্রী মমতা বন্দ্যোপাদ্য়ায়ের। কিন্তু সেই পরিকল্পনাও বাতিল করতে হয়।

সূত্রের খবর, স্টেডিয়ামে যাওয়ার জন্য বেরোলেও মেসির বেরিয়ে যাওয়ার খবর পেয়ে মাঝপথ থেকেই ফিরে যান মুখ্যমন্ত্রী মমতা বন্দ্যোপাধ্যায়। জানা গিয়েছে, সময়ের আগেই কলকাতা ছেড়ে হায়দরাবাদের উদ্দেশ্যে রওনা দেবেন এই ফুটবল তারকা।